El a precizat că filiala UDMR a fost informată miercuri despre actele de vandalism, iar angajaţii instituţiilor competente au curăţat plăcile, în urma sesizării din partea UDMR.
Numele unguresc „Medgyes” şi cel german, „Mediasch”, au fost tăiate cu vopsea roşie pe placa trilingvă cu denumirea oraşului, în timp ce denumirea românească a rămas intactă.
În localitatea apropiată Copşa Mică, inscripţia maghiară a fost tăiată cu vopsea roşie de persoane necunoscute, ca şi inscripţia germană a comunei Târnava, între Mediaş şi Copşa Mică.
„Am fost foarte şocaţi şi indignaţi de acest incident, deoarece în Mediaş există o bună convieţuire între majoritate şi minorităţi” – a declarat Csaba Orosz. El a adăugat că incidentul este fără precedent, însă în ultima vreme a existat o recrudescenţă a urii faţă de maghiari în acest oraş, care în trecut avea o populaţie majoritar săsească.
Vandalismul a fost semnalat şi de organizaţia UDMR din Mediaş. „Astfel de acte nu numai că tulbură convieţuirea comunităţilor, dar dăunează şi patrimoniului nostru istoric şi cultural (…) Să ne ridicăm împreună împotriva vandalismului şi să păstrăm diversitatea şi istoria oraşului nostru” – scrie pe pagina de socializare a organizaţiei.
Csaba Orosz a declarat pentru MTI că, deocamdată, nu au depus plângere la poliţie, deoarece nu doresc un scandal de proporţii care ar risca o escaladare a tensiunilor.
El a adăugat: este îmbucurător faptul că autorităţile au curăţat rapid plăcile şi speră că primăria va lua măsurile necesare. De asemenea, el a spus că făptaşii probabil nu sunt localnici, dat fiind faptul că a avut loc o acţiune în mai multe localităţi.
Preşedintele UDMR Sibiu a reamintit: cu aproximativ 20 de ani în urmă, plăcile trilingve cu denumirile localităţii au fost amplasate la intrările în oraş, la iniţiativa UDMR, în ciuda faptului că nici minoritatea maghiară, nici cea germană (în prezent puţin sub 1%) nu au atins pragul de 20% stipulat de legea administraţiei locale. iar de atunci nu a avut loc niciun act de vandalism.